钦定古今图书集成/明伦汇编/皇极典/第162卷 > 性理会通 > 《太宗》
## 钦定古今图书集成/明伦汇编/皇极典/第162卷 > 性理会通 > 《太宗》

或问范祖禹，《唐鉴》讥太宗曰：“陷父之罪，胁以起兵。古
人行一不义而得天下，不为也。太宗终守臣节可也。”
愚历观《唐史》，隋炀帝既遣江都之使，唐高祖不宜坐
处夷灭，况大业之末，生民涂炭，太宗苟不为此，必无
以济苍生之困。范氏正大之说，果可用否？使圣贤处
此，当守臣节乎？将权以济事乎？潜室陈氏曰：“孤隋之
暴，何止桀、纣？若欲行汤、武之事，但当正名吊伐，不当
自陷于盗贼之地，而胁以起兵。以斯举事，是以乱易
乱也，大桀，小桀也。惜乎太宗有济世之志，伤于欲速
迫切，反以堂堂礼义之师，自陷于乱臣贼子之伦。世
上有理明义直之事，只为学术不正，举动不明，便坏
了事体。”